A Tanács 1298/2000/EK rendelete
(2000. június 8.)
a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló 850/98/EK rendelet ötödik módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésr e és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel
(1) A földrajzi és az szezonális jellegzetességek szükségessé teszik, hogy a tagállamok kidolgozzák a lobogójuk alatt hajózó, illetve a Közösségben bejegyzett hajók által a garnélarák halászatánál alkalmazandó szeparáló zsákhálók vagy válogatóráccsal felszerelt hálók alkalmazásának részletes szabályait. Következésképpen a 850/98/EK rendelet [4] 25. cikkét módosítani kell.
(2) Az újabb tudományos tanácsok kimutatták, hogy az Anglia északkeleti és Skócia keleti partjához közel eső területen élő homoki angolna jelenlegi mennyisége nem elégséges sem az ott működő halászat számára, sem pedig a jelentős mértékben homoki angolnával táplálkozó fajok igényeinek a kielégítésére; ezért a homoki angolna fogására tilalom szükséges az e területen történő halászatban.
(3) A 850/98/EK rendelet 46. cikkét újra kell fogalmazni, hogy alkalmazása világosabbá váljék.
(4) Több rákféle és kétteknőjű puhatestű legkisebb fogható méretét felül kell vizsgálni, illetve ilyen méreteket be kell vezetni.
(5) Következésképpen a 850/98/EK rendeletet módosítani kell,
ELFOGADTA EZT A RENDELETET:
1. cikk
A 850/98/EK rendelet a következőképpen módosul:
1. A 25. cikk (2) bekezdése helyébe a következő rendelkezés lép:
"(2) Legkésőbb 2002. július 1-jétől a közönséges és a rózsás garnélarákok fogásához szeparáló zsákhálót vagy válogatóráccsal felszerelt hálót kell használni a 46. cikkben foglaltakkal összhangban a tagállamok által kidolgozandó részletes szabályoknak megfelelően. Az ilyen szabályok csak a halászhajók által vontatott hálókra vonatkozhatnak."
2. A rendelet a 29. cikk után a következő cikkel egészül ki:
"29a. cikk
A homoki angolna halászatának korlátozásai
(1) 2000-ben, 2001-ben és 2002-ben tilos az Anglia és Skócia keleti partja és az alábbi koordináták által kijelölt, egymást követő pontokat összekötő vonal által körülhatárolt területen kifogott homoki angolnát a hajón tartani vagy azt kirakodni:
- Anglia keleti partja az é. sz. 55o 30'-nél,
- é. sz. 55o 30', ny. h. 1o 00',
- é. sz. 58o 00', ny. h. 1o 00',
- é. sz. 58o 00', ny. h. 2o 00',
- Skócia keleti partja a ny. h. 2o 00'-nél.
(2) A Bizottság az (1) bekezdésben foglalt rendelkezések hatásairól 2001. március 1-jéig, majd ismételten 2002. március 1-jéig jelentést terjeszt a Tanács elé. Az említett jelentések alapján a Bizottság az (1) bekezdésben foglalt feltételek módosítását indítványozhatja."
3. A 46. cikk (1) bekezdésének a helyébe a következő rendelkezés lép:
"(1) A tagállamok intézkedhetnek az állományok megóvásáról és kezeléséről:
a) a szigorúan helyi, kizárólag az érintett tagállamok érdekkörébe tartozó állományok esetében; illetve
b) a fogásokat technikai intézkedésekkel csökkenteni hivatott olyan feltételek és részletes megoldások formájában, amelyek
i. kiegészítik a halászattal kapcsolatos közösségi jogszabályokban előírt intézkedéseket; illetve
ii. továbbmennek az említett jogszabályokban előírt minimális követelményeknél,
feltéve, hogy az ilyen intézkedések kizárólag az érintett tagállam lobogója alatt hajózó vagy a Közösségben bejegyzett hajókra, illetve nem halászhajók által folytatott halásztevékenységek esetében az érintett tagállam területén alapított személyekre vonatkoznak."
4. A XII. melléklet a következőképpen módosul:
a) a "kis Vénusz-kagyló (Venerupis pullastra) 40 mm" kifejezés helyébe a "kis Vénusz-kagyló (Venerupis pullastra) 38 mm" kifejezés lép;
b) a "barna Vénusz-kagyló (Callista chione) 5 cm" kifejezés helyébe a "Vénusz-kagyló (Callista chione) 6 cm" kifejezés lép;
c) a "kis palloskagyló (Ensis spp., Pharus legumen) 10 cm" kifejezés helyébe a "palloskagyló (Ensis spp.) 10 cm" kifejezés lép;
d) a "közönséges kürtcsiga (Buccinum undatum) 65 mm" kifejezés előtt a "hüvelykagyló (Pharus legumen) 65 mm" kifejezéssel egészül ki;
e) a "languszta (Palinurus spp.)" kifejezés után a "piros ostorgarnéla (Parapenaeus longirostirs) 22 mm (páncélhossz)" kifejezéssel egészül ki.
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2000. június 8-án.